PM perjelas isu minyak -- Pengurangan subsidi RM4.4b diguna tingkat pengangkutan awam
Utusan Malaysia – 1 March 2006
KUALA LUMPUR - Datuk Seri Abdullah Ahmad Badawi memberi jaminan penjimatan kira-kira RM4.4 bilion daripada pengurangan subsidi minyak pada tahun ini akan `dipulangkan semula' secara tidak langsung kepada rakyat. Perdana Menteri berkata, penjimatan itu yang diperoleh berikutan peningkatan harga runcit petrol dan diesel mulai hari ini, akan dilabur semula seberapa segera bagi menambah baik perkhidmatan pengangkutan awam Malaysia.
``Penjimatan yang kita peroleh daripada pengurangan subsidi ini kita mahu gunakan untuk projek-projek pembangunan yang akan memberi faedah kepada rakyat, bukan kita mahu belanja untuk kesenangan dan kemewahan kerajaan.
``Kita akan pulangkan balik kepada rakyat, gunakan wang ini untuk projek yang akan menelan kos agak banyak iaitu pengangkutan awam yang pada hari ini keadaannya tidak memuaskan hati sehingga menyusahkan rakyat dan memaksa mereka membeli kereta.
``Kalau ada pengangkutan awam cekap hari ini untuk digunakan oleh rakyat, ia akan menyenangkan serta memudahkan kita semua selain turut membantu dalam hal-hal berkaitan ekonomi,'' katanya. Beliau menambah, sekiranya projek kemudahan pengangkutan awam itu siap, baki daripada anggaran penjimatan RM4.4 bilion itu akan digunakan bagi projek-projek lain pula. Abdullah yang juga Menteri Kewangan bagaimanapun tidak mengulas lanjut.
Beliau berkata demikian pada sidang akhbar selepas menghadiri Taklimat Dwitahunan Lembaga Pengarah Bank Negara Malaysia (BNM) di ibu pejabat bank pusat itu, di sini hari ini.
Turut hadir ialah Menteri Kewangan Kedua, Tan Sri Nor Mohamed Yakcop dan Gabenor BNM, Tan Sri Dr. Zeti Akhtar Aziz. Perdana Menteri mengulas kenaikan harga runcit petrol, diesel dan gas petroleum cecair sebanyak 30 sen yang berkuat kuasa hari ini.
Harga runcit baru petrol premium RON97 di Semenanjung Malaysia naik kepada RM1.92 seliter, petrol RON92 RM1.88 seliter, diesel RM1.581 seliter dan LPG RM1.75 sekilogram. Kenaikan itu bagi menangani kesan kenaikan harga minyak mentah di pasaran dunia selain membendung peningkatan subsidi yang ditanggung oleh kerajaan.
Walaupun kadar peningkatan itu agak mengejutkan, Abdullah menganggap ia masih lagi berpatutan.
``Rakyat kena faham bahawa kita bukan hapuskan terus subsidi. Kalau hapuskan terus kena bayar lebih RM2 seliter tetapi kerajaan masih beri subsidi. Kita cuma harap mereka buat sedikit pengorbanan dengan membayar lebih 30 sen, itu sahaja,'' tegas beliau.
Perdana Menteri yang mengulangi jaminan bahawa ia adalah satu-satunya kenaikan harga minyak petrol dan diesel bagi tahun ini berkata, kerajaan membuat keputusan menaikkan 30 sen sekali gus bagi mengurangkan ketidaktentuan.
``Kalau kita naik secara berperingkat-peringkat lagi susah,'' jelasnya.
Tambah beliau, walaupun harga minyak mentah dunia kelihatan stabil sejak beberapa minggu lalu, ia kekal pada paras yang amat tinggi.
Menurut Abdullah, kerajaan juga akan meningkatkan lagi pemantauan bagi memastikan harga barangan tidak meningkat berikutan kenaikan harga runcit minyak petrol dan diesel itu.
``Paras inflasi juga kita kena jaga supaya sentiasa berada pada tahap yang dapat diuruskan dengan baik dan tidak menimbulkan sebarang kesusahan.
``Tadi kita ada bincang juga antara pendekatan-pendekatan yang boleh diambil dalam hal ini,'' katanya tanpa mengulas lanjut.
Source: Utusan Online | www.utusan.com.my